
A szöveti transzglutamináz szerepének vizsgálata a faggyúsejtek autofágiás folyamataiban

A faggyúmirigy a bőr dermiszében található holokrin szekréciójú mirigy, amely leggyakrabban szőrtüszőhöz kapcsolódik és a haj/szőrszállal együtt az ún. pilosebaceus egységet alkotja. A faggyúmirigyet felépítő faggyúsejtek legismertebb funkciója a faggyú termelése. Korábbi vizsgálataink során megállapítottuk, hogy az egészséges bőr faggyúmirigyei és az SZ95 faggyúsejtek is expresszálnak szöveti transzglutaminázt (TG2), mely szerepe a keratinociták differenciációjában jól ismert.
In vivo vizsgálatainkhoz vad típusú (WT) és TG2 hiányos (KO) egerek szőrének víztaszító képességét vizsgáltuk meg. In vitro vizsgálatainkhoz WT és KO humán SZ95 faggyúsejt sejtvonalakat használtunk, amelyet munkacsoportunk CRISPR/Cas9 módszerrel hozott létre. A sejtek zsírtartalmát Nile-Red zsírfestést követően végzett high-content screening mikroszkópos vizsgálattal mértük, míg fehérje szintű vizsgálatainkat Western blot és immuncitokémiai módszerekkel végeztük.
Méréseink alapján a KO egerek csökkent víztaszító képességgel rendelkeznek, melyhez sejtszinten a TG2 hiányában fokozott lipid akkumuláció és az autofágia markerek (ATG5, ATG7, LC3) csökkent fehérje expressziója társult.
Eredményeink arra utalnak, hogy a TG2 hiányában mind az autofágia, mind pedig a faggyútermelés károsodik, így a TG2-vel kapcsolatos szabályozási folyamatok nem csak a faggyútermelés mechanizmusát segítenek megérteni, de lehetséges célpontok lehetnek bőrbetegségek, mint például az akné, kezelésében is.



